Document ID: 31982R3190

KOMISSION ASETUS (ETY) N:o 3190/82,
annettu 29 päivänä marraskuuta 1982,
yksityiskohtaisista soveltamista koskevista säännöistä kalastustuotealan tuottajajärjestöjen antamien tiettyjen sääntöjen soveltamisen laajentamiseksi koskemaan järjestöön kuulumattomia tuottajia
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon kalastustuotealan yhteisestä markkinajärjestelystä 29 päivänä kesäkuuta 1981 annetun neuvoston asetuksen (ETY) N:o 3796/81() ja erityisesti sen 7 artiklan 8 kohdan,
ottaa huomioon kalastusalan tuottajajärjestöjen antamien tiettyjen sääntöjen soveltamisen laajentamista koskevista yleisistä säännöistä 29 päivänä kesäkuuta 1982 annetun neuvoston asetuksen (ETY) N:o 1772/82() ja erityisesti sen 5 artiklan 2 kohdan,
sekä katsoo, että
on tarpeen määritellä ne perusteet, joilla arvioidaan sellaisen tuottajajärjestön edustavuus, jonka kauppaa koskevien sääntöjen laajentamista järjestöön kuulumattomiin tuottajiin on ehdotettu; näiden arviointiperusteiden osalta olisi erityisesti otettava huomioon tuottajajärjestön jäsenten osuus kyseisten lajien kaupan pitämisestä kokonaisuudessaan kyseisellä alueella sekä tuottajajärjestön jäsenten lukumäärä,
on suotavaa vahvistaa vähimmäisaika kyseisen järjestelmän soveltamiselle tietyn vakauden säilyttämiseksi kalastustuotteiden kauppaa koskevien edellytysten osalta,
tuottajajärjestön antamien tiettyjen sääntöjen velvoittaviksi saattamista suunnittelevien jäsenvaltioiden on toimitettava ne etukäteen komissiolle tutkittavaksi; on siis tarpeen täsmentää komissiolle tiedoksi toimitettavat tiedot,
on tarpeen varmistaa järjestöön kuulumattomien tuottajien osalta velvoittaviksi saatettujen sääntöjen julkaiseminen, ja
tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan yksityiskohtaiset soveltamissäännöt asetuksen (ETY) N:o 3796/81, jäljempänä "perusasetus", 7 artiklassa säädetyn tuottajajärjestöjen antamien tiettyjen sääntöjen soveltamisen laajentamista koskemaan järjestöihin kuulumattomia tuottajia.
2 artikla
1. Asetuksen (ETY) N:o 1772/82 2 artiklan mukaan tuottajajärjestön harjoittaman tuotantotoiminnan ja kaupan pitämistoiminnan katsotaan olevan merkittävää, jos alueella, jonka osalta suunnitellaan kaupan pitämistä koskevien sääntöjen laajentamista:
a) tuottajajärjestön tai sen jäsenten kaupan pitämien lajien, joihin näitä sääntöjä sovellettaisiin, määrä on yli 75 prosenttia kyseisten kaupan pidettävien lajien kokonaismäärästä,
b) tuottajajärjestön jäsenten käytössä olevien alusten miehistöön kuuluvien kalastajien määrä on yli 50 prosenttia alueelle asettuneiden, sääntöjen laajentamisen kohteena olevien miehistöön kuuluvien kalastajien kokonaismäärästä.
2. Edellä 1 kohdan a alakohdan soveltamisessa on otettava huomioon kaupan volyymi edellisen kalastusvuoden aikana.
3. Edellä 1 kohdan b alakohdassa tarkoitetun prosenttiosuuden laskemiseksi on kokonaispituudeltaan enintään 10 metriä olevien alusten miehistöön kuuluvat kalastajat otettava huomioon tällaisten kalastajien kaupan pitämien määrien ja kyseisellä alueella kaupan pidettyjen kokonaismäärien välisessä suhteessa.
3 artikla
Asetuksen (ETY) N:o 1772/82 3 artiklan 1 kohdan kolmannessa luetelmakohdassa tarkoitetut ensimmäisen markkinoille saattamisen edellytykset voivat sisältää markkinoiden vakauttamiseksi harjoitettavaa tuotannon järkiperäistä myyntiä koskevat säännöt.
4 artikla
Perusasetuksen 7 artiklan 1 kohdassa säädettyä järjestelmää on sovellettava vähintään 90 päivän ajan.
5 artikla
1. Jokaisen tuottajajärjestön antamien sääntöjen soveltamisen laajentamista suunnittelevan jäsenvaltion on toimitettava tiedoksi komissiolle:
- kyseisen tuottajajärjestön nimi ja osoite,
- kaikki tiedot, joiden avulla voidaan vahvistaa järjestön edustavuus erityisesti suhteessa 2 artiklassa tarkoitettuihin arviointiperusteisiin,
- kyseiset kauppaa koskevat säännöt,
- alue, jonka osalta suunnitellaan näiden sääntöjen velvoittaviksi saattamista.
2. Edellä 1 kohdassa tarkoitetut säännöt saa saattaa velvoittaviksi aikaisintaan kahden kuukauden kuluttua siitä, kun komissio on vastaanottanut 1 kohdassa tarkoitetut tiedot tai kunnes komissio on ilmoittanut tämän ajan kuluessa, ettei se vastusta mainittuja sääntöjä.
6 artikla
1. Komissio julkaisee Euroopan yhteisöjen virallisessa lehdessä:
- maininnan jäsenvaltion ilmoituksesta, jolla se ilmoittaa aikomuksestaan laajentaa tuottajajärjestön antamien sääntöjen soveltamisesta koskemaan järjestöön kuulumattomia tuottajia,
- ilmoitettuja sääntöjä koskevan päätöksensä,
- mahdolliset myöhemmät kaikkien näiden sääntöjen tai niiden osan soveltamisen peruuttamista tai laajentamista koskevat päätökset perusasetuksen 7 artiklan 3 kohdan b alakohdan säännösten mukaisesti.
2. Kyseisen jäsenvaltion on varmistettava velvoittaviksi saatettujen sääntöjen julkaiseminen ja tarvittaessa kaikkien näiden sääntöjen tai niiden osan soveltamisen peruuttaminen hyvissä ajoin ja viimeistään kahdeksan päivää ennen niiden voimaantuloa normaalia menettelyä noudattaen.
7 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä marraskuuta 1982.

Labels: 3
4
6